Не меншую зацікаўленасць праявілі прысутныя і да даклада В. М. Курцовай “Беларускі дыялектны кантынуум ХХ – пачатку ХХІ стагоддзяў: гаворкі Беласточчыны”. Дакладчыкам былі адзначаны змены, якія адбыліся ў беларускім дыялектным ландшафце на працягу амаль стагоддзя, падрабязна, на аснове звестак, атрыманых у час дыялекталагічных выездаў у супрасльскі рэгіён Беласточчыны ў 2015 і 2016 гг., ахарактарызаваны моўныя працэсы, якія назіраюцца ў сучаснай беларускай гаворцы за яе дзяржаўнымі межамі. В. М. Курцова таксама спецыяльна звярнула ўвагу на тое, што аб'яднаўшы намаганні супрацоўнікаў Кафедры беларусістыкі, навукоўцаў акадэмічных устаноў польскага і беларускага бакоў, сумесны плён даследчай працы і яе практычнае выкарыстанне ў вучэбным працэсе можа быць яшчэ больш значным па выніках.